CELEX: 32011D0127
Language: sl
Date: 2011-02-24 00:00:00
Title: 2011/127/EU: Sklep Komisije z dne 24. februarja 2011 o spremembi Odločbe 2007/697/ES o odobritvi odstopanja, ki ga je zahtevala Irska na podlagi Direktive Sveta 91/676/EGS o varstvu voda pred onesnaževanjem z nitrati iz kmetijskih virov (notificirano pod dokumentarno številko C(2011) 1032)

25.2.2011   
            
            
               SL
            
            
               Uradni list Evropske unije
            
            
               L 51/19
            
         SKLEP KOMISIJE
   z dne 24. februarja 2011
   o spremembi Odločbe 2007/697/ES o odobritvi odstopanja, ki ga je zahtevala Irska na podlagi Direktive Sveta 91/676/EGS o varstvu voda pred onesnaževanjem z nitrati iz kmetijskih virov
   (notificirano pod dokumentarno številko C(2011) 1032)
   (Besedilo v angleškem jeziku je edino verodostojno)
   (2011/127/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 91/676/EGS z dne 12. decembra 1991 o varstvu voda pred onesnaževanjem z nitrati iz kmetijskih virov (1) in zlasti tretjega pododstavka odstavka 2 Priloge III k Direktivi,
   ob upoštevanju naslednjega:
   
               (1)
            
            
               Če se količina živinskega gnojila, ki ga namerava država članica letno uporabiti na hektar, razlikuje od količin, navedenih v prvem stavku drugega pododstavka odstavka 2 Priloge III k Direktivi 91/676/EGS in v točki (a) navedenega pododstavka, mora biti ta količina določena tako, da ni ogroženo doseganje ciljev iz člena 1 navedene direktive, in mora biti upravičena na podlagi objektivnih meril, kot so dolga rastna doba in posevki, ki sprejmejo veliko dušika.
            
         
               (2)
            
            
               Komisija je sprejela Odločbo 2007/697/ES o odobritvi odstopanja, ki ga je zahtevala Irska na podlagi Direktive Sveta 91/676/EGS o varstvu voda pred onesnaževanjem z nitrati iz kmetijskih virov (2), s katero je Irski dovolila uporabiti 250 kg dušika na hektar na leto iz hlevskega gnoja na kmetijah z vsaj 80 % travnatih površin.
            
         
               (3)
            
            
               Odstopanje na podlagi Odločbe 2007/697/ES je zadevalo približno 5 000 kmetij na Irskem, kar ustreza približno 2,7 % celotnega števila gospodarstev z govedom ali ovcami, 10 % celotnega števila pašne živine in 4,2 % celotne neto kmetijske površine. Odločba 2007/697/ES preneha veljati 17. julija 2010.
            
         
               (4)
            
            
               Irska je 12. maja 2010 Komisiji predložila zahtevek za podaljšanje odstopanja. Zahtevek je bil pospremljen z utemeljitvijo na podlagi objektivnih meril, določenih v tretjem pododstavku odstavka 2 Priloge III k Direktivi 91/676/EGS.
            
         
               (5)
            
            
               Irska je sprejela nov akcijski program za obdobje od julija 2010 do decembra 2013, ki po večini nadaljuje ukrepe akcijskega programa za obdobje do 30. junija 2010 in velja za celotno območje Irske.
            
         
               (6)
            
            
               Četrto poročilo o izvajanju Direktive 91/676/EGS na Irskem za obdobje 2004–2007 kaže na splošno stabilno ali izboljšujočo se kakovost vode. Za podtalnico sta 2 % postaj pokazala povprečne vrednosti nitratov nad 50 mg/l, 74 % postaj pa vrednosti pod 25 mg/l. Za površinske rečne vode je 97 % merilnih postaj pokazalo povprečne vrednosti nitratov pod 25 mg/l, nobena postaja pa ni pokazala povprečnih vrednosti nad 50 mg/l. 93 % jezer je bilo uvrščenih med oligotrofne ali mezotrofne, 7 % jezer pa med evtrofne ali hipertrofne.
            
         
               (7)
            
            
               Število glav živine se je v obdobju 2004–2007 še dodatno zmanjšalo, in sicer za okrog 4 % pri govedu, 19 % pri ovcah, 4 % pri prašičih in 7 % pri perutnini (3). Letna uporaba organskega dušika iz živinskega gnojila se je zmanjšala za 5 %, letna uporaba mineralnega dušika pa za 17 %. Celotna kmetijska površina se je zmanjšala za 3 % na 4,28 milijona hektarjev, travinje pa še vedno predstavlja več kot 90 % kmetijske površine.
            
         
               (8)
            
            
               Na podlagi znanstvenih podatkov, navedenih v zahtevku za podaljšanje odstopanja, in ukrepov, ki se jim je Irska zavezala v akcijskem programu za obdobje od julija 2010 do decembra 2013, je mogoče skleniti, da so pogoji za odobritev odstopanja, določeni v Direktivi 91/676/ES, kot so dolge rastne dobe in posevki, ki sprejmejo veliko dušika, še vedno izpolnjeni, ter da odstopanje ne ovira izpolnjevanja ciljev iz te Direktive.
            
         
               (9)
            
            
               Z namenom zagotoviti, da imajo zadevne travniške kmetije še naprej koristi od odstopanja, je primerno, da se obdobje uporabe Odločbe 2007/697/ES podaljša do 31. decembra 2013.
            
         
               (10)
            
            
               Roke za poročanje Komisiji, določene v Odločbi 2007/697/ES, je treba prilagoditi, da se poenostavi upravno breme in Irski omogoči uvedbo zgolj enega roka za vse obveznosti poročanja.
            
         
               (11)
            
            
               Ukrepi iz tega sklepa so v skladu z mnenjem Odbora za nitrate, ustanovljenega v skladu s členom 9 Direktive 91/676/EGS –
            
         SPREJELA NASLEDNJI SKLEP:
   Člen 1
   Odločba 2007/697/ES se spremeni:
   
               1.
            
            
               Člen 1 se nadomesti z naslednjim:
               „Člen 1
               Odstopanje, ki ga je zahtevala Irska z dopisom z dne 18. oktobra 2006, in podaljšanje, za katero je zaprosilo z dopisom z dne 12. maja 2010, za uporabo večje količine živinskega gnojila, kakor jo določa prvi stavek drugega pododstavka odstavka 2 Priloge III k Direktivi 91/676/EGS in točke (a) navedenega pododstavka se odobri ob upoštevanju pogojev iz te odločbe.“
            
         
               2.
            
            
               V členu 8(1) se drugi pododstavek se nadomesti z naslednjim:
               „Ti zemljevidi se vsako leto do junija predložijo Komisiji.“
            
         
               3.
            
            
               Člen 11 se nadomesti z naslednjim:
               „Člen 11
               Uporaba
               Ta sklep se uporablja v povezavi z akcijskim programom Irske, kot se izvaja glede na European Communities (Good Agricultural Practice for the Protection of Waters) Regulations, 2010 (Statutory Instrument Number 610 of 2010).
               Preneha veljati 31. decembra 2013.“
            
         Člen 2
   Ta sklep je naslovljen na Irsko.
   
      V Bruslju, 24. februarja 2011
      
         
            Za Komisijo
         
         Janez POTOČNIK
         
            Član Komisije
         
      
   
   
      (1)  UL L 375, 31.12.1991, str. 1.
   
      (2)  UL L 284, 30.10.2007, str. 27.
   
      (3)  Referenčno obdobje za perutnino: 2003–2005.